‘ประชัย’โล่งชนะ6.9พันล.ลุยขยายงาน
“ประชัย” เผยหายเครียด ได้รับความยุติธรรมกลับมาเป็นผู้บริหารตามเดิม เชื่อต้นทุนทีพีไอ โพลีน ถูกลง
30 ต.ค. 2565

“ประชัย” เผยหายเครียด ได้รับความยุติธรรมกลับมาเป็นผู้บริหารตามเดิม เชื่อต้นทุนทีพีไอ โพลีน ถูกลง
นายประชัย เลี่ยวไพรัตน์ กรรมการบริษัท ทีพีไอ โพลีน (TPIPL) เปิดเผยว่าได้รับความยุติธรรมกลับมา หลังจากที่อธิบดีอัยการสำนักคดีศาลสูงสุดมีคำสั่งไม่ฎีกาและอธิบดีกรมสอบสวนคดีพิเศษ ไม่แย้งคำสั่งไม่ฎีกาเกี่ยวกับคดีเผยแพร่ข้อมูลการเสนอขายหุ้นเพิ่มทุน TPIPL ถือว่าคดีถึงที่สุด 
ผลของการชนะคดี ทำให้นายประชัย สามารถกลับมาเป็นผู้บริหารบริษัทจดทะเบียน (บจ.) ได้ เพราะก่อนหน้าที่ถูกกล่าวโทษ นายประชัยและพวกรวม 4 คน ถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขึ้นบัญชีดำขาดคุณสมบัติการเป็นผู้บริหาร บจ.
นอกจากนี้ บริษัท TPIPL ยังได้ตีกลับสำรองค่าปรับ 6,900 ล้านบาท กลับมาเป็นกำไรในไตรมาส 3 รวมทั้งส่งผลดีให้บริษัทสามารถออกหุ้นกู้ได้ หรือสถาบันการเงินให้ความเชื่อมั่นในการปล่อยสินเชื่อ
“ผลของคดีที่สิ้นสุด ทำให้ทีพีไอ โพลีนออกหุ้นกู้หรือตั๋วสัญญาใช้เงินได้ ดอกเบี้ยก็จะถูกลงครึ่งๆ เหลือ 3% จากที่กู้สถาบันการเงิน 5-6% ทำให้ผลประกอบการดีขึ้นและขยายงานได้ง่ายขึ้นในอนาคต” 
สำหรับแผนการขยายงาน นายประชัย กล่าวว่า ขณะนี้ยังไม่คิดรอหลังน้ำลด เกรงว่าหากพูดไปจะไม่ดี
ด้านราคาหุ้น TPIPL ปรับตัวขึ้นรับข่าวปิด 14.60 บาท เพิ่มขึ้น 0.70 บาท มูลค่าซื้อขาย 270.12 ล้านบาท